Folketing
2014-06-02

Tak. Og tak til Dansk Folkeparti for at rejse en væsentlig debat om socialpolitisk prioritering og finansiering. I dag drøfter vi satspuljen, og den er der både meget godt og meget skidt at sige om. Sådan er det jo med rigtig, rigtig mange brede forlig her i Folketinget, hvor langt størstedelen af de partier, der er repræsenteret i Folketinget, skal blive enige. Satspuljen er altså udtryk for et politisk kompromis. Derudover er satspuljen en model til at løfte nogle sociale og sundhedsmæssige tiltag, som ellers ville have ret svært ved at opnå finansiering. På positivsiden kan det nævnes, at satspuljen understøtter socialt entreprenørskab og er med til at udvikle det sociale område. Satspuljen er med til at styrke civilsamfundets mulighed for at spille en rolle i den sociale indsats og er med til at sikre, at samfundets mest udsatte hjælpes på flere forskellige måder. Når det er sagt, skal det også siges, at der klart er nogle store og alvorlige ulemper ved satspuljen.